เร่งปรับตัว ฟื้นบทบาทความเป็นผู้ชี้นำในเชิงนโยบายและติดตามประเมินผลภาพใหญ่ของประเทศ
รัฐมนตรีช่วยว่าการกระทรวงศึกษาธิการ มอบนโยบายสภาการศึกษา เร่งปรับตัว ฟื้นบทบาทความเป็นผู้ชี้นำในเชิงนโยบายและติดตามประเมินผลภาพใหญ่ของประเทศ

ศ.นพ.อุดม คชินทร รัฐมนตรีช่วยว่าการกระทรวงศึกษาธิการ กล่าวว่า การประชุมสภาการศึกษาได้มีการรายงานความคืบหน้าการดำเนินการของคณะอนุกรรมการสภาการศึกษาทั้ง 9 ด้าน อาทิ คณะอนุกรรมการด้านระบบฐานข้อมูลและตัวชี้วัด ที่ประชุมให้หลักการว่าควรจะดำเนินการสร้างฐานข้อมูลให้เป็นระบบและมีความสมบูรณ์มากที่สุด โดยระบบดังกล่าวจะสามารถบูรณาการและเชื่อมโยงได้ทุกหน่วยงานด้วย เพื่อที่จะให้หน่วยงานต่างๆ สามารถเข้าถึงข้อมูลในส่วนนี้และใช้ในการคิดวิเคราะห์ วางแผนผลิตกำลังคนได้ คณะอนุฯ ด้านนโยบายการศึกษาและกลไกการขับเคลื่อนแผนสู่การปฏิบัติ ที่ประชุมได้เน้นให้นโยบายต่างๆ มีความสอดคล้องกับพระราชบัญญัติ (พ.ร.บ.) การศึกษาแห่งชาติ แผนการศึกษาชาติ รวมถึงเน้นเรื่องการศึกษาเพื่อการมีอาชีพ ทำให้เด็กเรียนรู้การมีอาชีพและสามารถประกอบอาชีพได้ทันที ไม่ใช่ต้องรอจนจบการศึกษาเหมือนที่ผ่านมา เช่น การทำการเกษตรแบบครบวงจรภายในโรงเรียน ซึ่งจะทำให้เด็กได้เรียนรู้นอกห้องเรียนและสามารถประกอบอาชีพได้ด้วย อีกทั้งยังเน้นเรื่องการเรียนรู้ตลอดชีวิต ที่จะต้องปรับบทบาทโรงเรียนให้เป็นศูนย์การเรียนรู้ของชุมชน
 คณะอนุฯ ด้านระบบทรัพยากรและการเงินเพื่อการศึกษา  ที่ประชุมได้มีการหารือเรื่องการจัดทรัพยากรการด้านการศึกษาของประเทศไทยที่ธนาคารโลก (The World Bank) ได้สำรวจข้อมูลการศึกษาขั้นพื้นฐานพบว่า ปี 2553 มีโรงเรียนจำนวน 31,193 แห่ง ครูกว่า 4 แสนคน และนักเรียนกว่า 7 ล้านคน ขณะนี้ ปี 2559 จำนวนโรงเรียนลดลงกว่าพันแห่ง แต่ครูกลับมีจำนวนเพิ่มขึ้น ซึ่งสวนทางกลับจำนวนนักเรียนลดลง เหลือเพียงกว่า 6 แสนคนเท่านั้น จึงมอบให้คณะอนุฯ คิดวิเคราะห์แนวทางการจัดสรรทรัพยากรใหม่ให้มีความเหมาะสม และกระจายการบริหารจัดการบุคลากรให้มีความเหมาะสม ไม่ใช่ใช้ครูไปทำงานในตำแหน่งธุรการ  และคณะอนุฯ ด้านศาสนา ศิลปะ วัฒนธรรม กีฬาและภูมิปัญญา ที่ประชุมเห็นว่าควรจะต้องขับเคลื่อนเรื่องเหล่านี้ให้ไปสู่ห้องเรียนอย่างจริงจังให้ได้ เช่น การเปิดห้องเรียนกีฬา ห้องเรียนดนตรี เป็นต้น

รัฐมนตรีช่วยว่าการกระทรวงศึกษาธิการ ยังได้กำชับให้ สกศ.จะต้องปรับตัวใหม่ พลิกฟื้นบทบาทความเป็นผู้ชี้นำประเทศในเชิงนโยบาย และติดตามประเมินผลภาพใหญ่ของประเทศ ว่ามีการดำเนินการตามแผนการศึกษาชาติและอื่นๆ หรือใหม่ เพื่อจะสามารถชี้นำประเทศได้จริงเหมือนอดีตที่ผ่านมา